Meddelelse om indledning af en delvis interimsundersøgelse af antidumpingforanstaltningerne vedrørende importen af visse varer med oprindelse i Folkerepublikken Kina, Den Russiske Føderation, Ukraine og Republikken Belarus

(2004/C 70/04)

Kommissionen har på eget initiativ besluttet at indlede en række delvise interimsundersøgelser i henhold til artikel 11, stk. 3, og artikel 22, litra c), i Rådets forordning (EF) nr. 384/96(1), senest ændret ved Rådets forordning (EF) nr. 1972/2002(2) ("grundforordningen").

1. Gældende foranstaltninger

De gældende foranstaltninger, der er genstand for disse fornyede undersøgelser, er en endelig antidumpingtold indført ved Rådets forordning (EF) nr. 1531/2002(3) på importen af farvefjernsynsmodtagere med oprindelse i Folkerepublikken Kina og et tilsagn godtaget ved Kommissionens afgørelse 2002/683/EF af 29. juli 2002(4); en endelig antidumpingtold indført ved Rådets forordning (EF) nr. 3068/92(5) på importen af kaliumchlorid med oprindelse i Den Russiske Føderation og Republikken Belarus; en endelig antidumpingtold indført ved Rådets forordning (EF) nr. 1100/2000(6) på importen af siliciumcarbid med oprindelse i Den Russiske Føderation og Ukraine og et tilsagn godtaget ved Kommissionens afgørelse 94/202/EF af 9. marts 1994(7); en endelig antidumpingtold indført ved Rådets forordning (EF) nr. 950/2001(8) på importen af folie af aluminium med oprindelse i Den Russiske Føderation og et tilsagn godtaget ved Kommissionens afgørelse 2001/381/EF af 16. maj 2001(9); en endelig antidumpingtold indført ved Rådets forordning (EF) nr. 658/2002(10) på importen af ammoniumnitrat med oprindelse i Den Russiske Føderation; en endelig antidumpingtold indført ved Rådets forordning (EF) nr. 132/2001(11) på importen af ammoniumnitrat med oprindelse i Ukraine; en endelig antidumpingtold indført ved Rådets forordning (EF) nr. 151/2003(12) på importen af kornorienterede elektriske plader af stål med oprindelse i Den Russiske Føderation og en endelig antidumpingtold indført ved Rådets forordning (EF) nr. 398/2004(13) på importen af silicium med oprindelse i Folkerepublikken Kina ("foranstaltningerne").

2. Årsagerne til de fornyede undersøgelser

Den 1. maj 2004 vil Den Europæiske Union blive udvidet med ti nye medlemsstater. På denne dato vil de antidumpingforanstaltninger, der gælder i Fællesskabet med 15 medlemsstater, automatisk blive udstrakt til også at gælde i de nye medlemsstater for importen fra tredjelande.

Efter høring af interesserede parter har Kommissionen konstateret, at udvidelsen af Den Europæiske Union fra den 1. maj 2004 vil betyde væsentligt ændrede omstændigheder for importen af visse varer, der i øjeblikket er genstand for antidumpingforanstaltninger. Flere eksporterende producenter, der er genstand for antidumpingforanstaltninger, har givet sig til kende og afgivet oplysninger til Kommissionen, hvori det hævdes, at udvidelsen af Den Europæiske Union vil have meget negative følger for deres eksport til de nye medlemsstater.

De antidumpingforanstaltninger, der er genstand for denne meddelelse, er inddelt i to grupper alt efter de særlige omstændigheder ved de pågældende sager.

2.1. Foranstaltninger mod importen af farvefjernsynsmodtagere med oprindelse i Folkerepublikken Kina, foranstaltninger mod importen af siliciumcarbid med oprindelse i Den Russiske Føderation og foranstaltninger mod importen af folie af aluminium med oprindelse i Den Russiske Føderation.

Visse importtransaktioner vedrørende farvefjernsynsmodtagere med oprindelse i Folkerepublikken Kina og vedrørende siliciumcarbid og folie af aluminium med oprindelse i Den Russiske Føderation er i øjeblikket genstand for tilsagn med et kvantitativt og/eller prismæssigt element. Kommissionen vil undersøge, hvorvidt disse tilsagn, der er udformet på grundlag af oplysninger for et fællesskab med 15 medlemsstater, bør ændres, så der tages højde for udvidelsen af Den Europæiske Union til 25 medlemsstater.

2.2. Foranstaltninger mod importen af kaliumchlorid med oprindelse i Den Russiske Føderation og Republikken Belarus, foranstaltninger mod importen af siliciumcarbid med oprindelse i Ukraine, foranstaltninger mod importen af ammoniumnitrat med oprindelse i Den Russiske Føderation og Ukraine, foranstaltninger mod importen af kornorienterede elektriske plader af stål med oprindelse i Den Russiske Føderation og foranstaltninger mod importen af silicium med oprindelse i Folkerepublikken Kina.

Importen af kaliumchlorid med oprindelse i Den Russiske Føderation og Republikken Belarus, importen af siliciumcarbid med oprindelse i Ukraine, importen af ammoniumnitrat med oprindelse i Den Russiske Føderation og Ukraine og importen af kornorienterede elektriske plader af stål med oprindelse i Den Russiske Føderation er kendetegnet ved en høj told og en betydelig import til de nye medlemsstater. Andre faktorer, der er taget i betragtning ved udvælgelsen af de foranstaltninger, der skal gøres til genstand for en fornyet undersøgelse, er produktionens størrelse og prisniveauet i de tiltrædende stater. I forbindelse med den fornyede undersøgelse vil det blive undersøgt, om det af hensyn til Fællesskabets interesser er behov for at ændre disse foranstaltninger for at undgå pludselige og urimeligt negative virkninger for interesserede parter, herunder brugere, distributører og forbrugere.

Det bemærkes, at uden en fornyet undersøgelse vil alle foranstaltninger automatisk blive anvendt på importen fra tredjelande af de ti nye medlemsstater fra og med 1. maj 2004.

3. Procedure

Kommissionen har efter høring af Det Rådgivende Udvalg fastslået, at der foreligger tilstrækkelige beviser til at indlede et antal delvise interimsundersøgelser, og den indleder fornyede undersøgelser i henhold til artikel 11, stk. 3, og artikel 22, litra c), i grundforordningen af de antidumpingforanstaltninger, der er anført i denne meddelelses punkt 1.

3.1. Indhentning af oplysninger

For at indhente de interesserede parters bemærkninger til ovenstående vil Kommissionen henvende sig til EF-erhvervsgrenen, alle sammenslutninger af producenter eller brugere i Fællesskabet, eksportørerne og producenterne i de pågældende lande, herunder dem der allerede har henvendt sig til Kommissionen, importørerne og deres sammenslutninger samt de relevante myndigheder i de pågældende lande. Kommissionen vil også henvende sig til de kendte interesserede parter i de tiltrædende stater for at få kendskab til deres synspunkter.

Alle interesserede parter, herunder i de nye medlemsstater, opfordres til at give deres mening til kende, afgive oplysninger og fremlægge dokumentation herfor. Disse oplysninger og dokumentation til støtte herfor skal være Kommissionen i hænde inden for den frist, der er fastsat i denne meddelelses punkt 4.

3.2. Høringer

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 4.

4. Frister

Medmindre andet er angivet, skal alle interesserede parter give sig til kende over for Kommissionen, give udtryk for deres synspunkter og fremsætte bemærkninger og afgive alle andre oplysninger senest 10 arbejdsdage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen.

Opmærksomheden henledes på, at udøvelsen af de fleste proceduremæssige rettigheder, der er fastsat i grundforordningen, afhænger af, at den berørte part giver sig til kende inden for den nævnte frist.

Interesserede parter kan også anmode om at blive hørt af Kommissionen inden for samme frist på 10 arbejdsdage.

5. Andet

Kommissionen har gjort en betydelig indsats for at informere alle kendte interesserede parter om muligheden for delvise interimsundersøgelser af alle de i øjeblikket gældende foranstaltninger med henblik på at identificere potentielle problemer, der kan opstå ved udvidelsen af Den Europæiske Union. Dette omfattede tredjelande og de tiltrædende stater, hvor interesserede parter særlig opfordres til at fremføre deres synspunkter generelt og navnlig til at deltage i arbejdet i forbindelse med denne fornyede undersøgelse.

Alle andre parter, der endnu ikke har givet sig til kende, eller som allerede har givet sig til kende, men ønsker at fremsætte yderligere bemærkninger, kan gøre dette inden for 15 dage fra offentliggørelsen af denne meddelelse i Den Europæiske Unions Tidende. I disse fornyede undersøgelser kan der ikke tages stilling til bemærkninger fra parter, der ikke giver sig til kende inden for denne frist, men de kan senere tages i betragtning i forbindelse med overvejelser om indledning af yderligere fornyede undersøgelser.

6. Skriftlige bemærkninger og korrespondance

Alle bemærkninger og anmodninger fra interesserede parter indgives skriftligt med angivelse af den interesserede parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B

Kontor J-79 5/16 B - 1049 Bruxelles Fax (32-2) 295 65 05 Telex: COMEU B 21877.

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EFT L 231 af 29.8.2002, s. 1.

(4) EFT L 231 af 29.8.2002, s. 42.

(5) EFT L 308 af 24.10.1992, s. 21, som senest ændret ved Rådets forordning (EF) nr. 969/2000 (EFT L 112 af 11.5.2000, s. 4).

(6) EFT L 125 af 26.5.2000, s. 3.

(7) EFT L 94 af 13.4.1994, s. 32.

(8) EFT L 134 af 17.5.2001, s. 1.

(9) EFT L 134 af 17.5.2001, s. 67.

(10) EFT L 102 af 18.4.2002, s. 1.

(11) EFT L 23 af 25.1.2001, s. 1.

(12) EFT L 25 af 30.1.2003, s. 7.

(13) EFT L 66 af 4.3.2004, s. 15.